《雪夜冰琴诗为邓静春赋》
元代·柯九思

峄阳孤桐坚如铁，石上蟠根饱风雪。何年雷电驱六丁，曾入深山取蛟蠥。

霹礰击碎馀孙枝，流落尘寰知几劫。卓哉至宝斲斯器，声满乾坤擅奇绝。

雪光照夜三尺冰，落指飞泉响云穴。霜空湛碧来西风，老鹤孤鸣下天阙。

余生两耳获亲赏，所恨黔驴惟技拙。小斋人静月窥窗，古瓶水暖梅□香。

拂衣再拜□君操，恍然挈我天游乡。茫茫是身非已有，块坐俄惊柳生肘。

九原大叫伯牙醒，一洗雷同世间手。

作者简介：（1290—1343）元台州临海人，字敬仲，号丹丘生。依附怀王图帖睦尔(文宗)。文宗即位，授典瑞院都事，迁奎章阁鉴书博士。文宗死，流寓江南。博学能文，善楷书，工画墨竹，能以书法为之。又善鉴识鼎彝古器。